ᐃᓄᑦᔪᐊᒥᐅᑦ ᐃᓕᓐᓂᐊᑏᑦ ᐊᓂᕐᓂᖃᖕᖏᑐᓕᐊᕐᑎᒧᑦ ᑲᓇᑕᒥᐅᔭᒧᑦ ᐅᖄᔪᑦ Chris Hadfield-ᒧᑦ - Kativik\nᐃᓄᑦᔪᐊᒥᐅᑦ ᐃᓕᓐᓂᐊᑏᑦ ᐊᓂᕐᓂᖃᖕᖏᑐᓕᐊᕐᑎᒧᑦ ᑲᓇᑕᒥᐅᔭᒧᑦ ᐅᖄᔪᑦ Chris Hadfield-ᒧᑦ\n2013 | 04 | 8\nᐃᓄᑦᔪᐊᒃ, ᓄᓇᕕᒃ, ᑯᐯᒃ (ᐁᕆᓕ 8, 2013) – ᑕᒡᒐᓂ ᐱᓇᓱᐊᕈᓯᕐᒥ ᐃᓐᓇᓕᒃ ᐃᓕᓐᓂᐊᕕᒻᒥ ᐃᓕᓐᓂᐊᑏᑦ ᐅᖄᖃᑎᖃᓛᕐᑐᑦ ᑲᓇᑕᒥᐅᔭᒧᑦ ᐊᓂᕐᓂᖃᖕᖏᑐᓕᐊᕐᑎᒧᑦ Chris Hadfield-ᒧᑦ, ᓯᓚᕐᔪᐊᒥᐅᑦ ᐊᓂᕐᓂᖃᖕᖏᑐᒃᑯᕕᖓᓂ ᐊᐅᓚᑦᓯᔨ. ᓈᓚᐅᑎᒃᑯᑦ ᐅᖄᖃᑎᒌᓐᓂᖅ ᐱᒋᐊᕐᓗᓂ ᓂᕿᑦᓯᕕᒻᒥ ᐁᕆᓕ 12, 2013-ᒥ 13:30ᖑᐸᑦ, ᐊᓂᕐᓂᖃᖕᖏᑐᒃᑯᕕᒃ ᖁᒻᒧᐊᑎᑕᐅᓯᒪᔪᖅ ᐃᓄᑦᔪᐊᒥᑦ ᖁᓚᐅᓕᕐᐸᑦ, 400-ᑭᓚᒦᑕᒐᓛᓂ ᑭᖏᓐᓂᖃᕐᓗᓂ ᓄᓇᕐᔪᐊᒥᑦ.\n“ᐃᓕᓐᓂᐊᑎᕗᑦ Chris Hadfield-ᒧᑦ ᐊᐱᕐᓲᑎᑦᓴᒥᓂᒃ ᐊᑐᐃᓐᓇᕈᕐᑎᖃᑦᑕᑐᑦ” ᐃᓐᓇᓕᒃ ᐃᓕᓐᓂᐊᕕᒻᒥ ᐃᓕᓐᓂᐊᑎᑦᓯᔨ ᐅᖃᕐᑐᖅ Haley Digel. “ᐊᓂᕐᓂᖃᖕᖏᑐᒃᑯᕕᒻᒦᑐᓄᑦ ᐅᖄᖃᑎᖃᕐᓂᖅ ᐊᓕᐊᓇᕐᑐᒪᕆᐅᕗᖅ, ᓱᑯᐃᔦᓂᕐᓅᓕᖓᔪᓂᒃ ᐱᓇᓱᓐᓇᓱᓂ ᐃᓕᓐᓂᐊᑎᓄᑦ ᐱᖕᖑᐊᕈᑎᒋᓇᒋᑦ” ᐅᖃᕐᑐᖅ Digel.\nᐊᓂᕐᓂᖃᖕᖏᑐᒃᑯᕕᒻᒥᐅᓄᑦ ᐅᖄᖃᑎᖃᕐᓂᒥᓂ, ᐃᓐᓇᓕᒃ ᐃᓕᓐᓂᐊᕕᒃ ᐃᓄᑦᔪᐊᒥᐅᓄᑦ ᐅᐸᑦᑕᐅᓯᒪᕈᓐᓇᓛᕐᒥᔪᖅ. “ᑕᒪᓐᓇ ᐱᓇᓱᐊᕐᑕᐅᔪᖅ ᐱᒻᒪᕆᐅᕗᖅ ᐃᓕᓐᓂᐊᑎᓂᒃ ᑲᖐᒋᔭᖃᕐᓂᓴᐅᑎᑦᓯᒋᐊᕐᓂᒧᑦ ᓱᑯᐃᔦᓂᕐᓂᒃ ᐃᓱᕐᕉᑎᓕᕆᓂᕐᓂᓗ”, ᐃᓐᓇᓕᒃ ᐃᓕᓐᓂᐊᕕᒻᒥ ᐃᓕᓐᓂᐊᑎᑦᓯᔩᑦ ᐊᖓᔪᕐᖄᖓ ᐅᖄᕐᑐᖅ ᐹᓪ ᐳᕋᓴ. “ᐱᐅᔪᓪᓚᕆᐅᕗᖅ ᕿᑐᕐᖓᓖᑦ ᓄᓇᓕᒻᒥᐅᓗ ᐃᓚᐅᕕᖃᕈᓐᓇᒪᑕ ᐃᓕᓐᓂᐊᑏᑦ ᐃᓚᒋᓗᒋᑦ”, ᐅᖃᕆᐊᓪᓚᓱᓂᓗ.\nᐊᓂᕐᓂᖃᖕᖏᑐᒃᑯᕕᒻᒥᐅᒧᑦ Chris Hadfield-ᒧᑦ ᐅᖄᖃᑎᖃᖕᖏᓂᕐᒥᓂ, ᐃᓕᓐᓂᐊᑏᑦ ᑲᑎᒪᓂᐊᕈᓯᖃᕐᑎᑕᐅᖃᑦᑕᓚᖓᔪᑦ ᐊᕐᓴᓃᑦ ᐱᐅᓯᖏᓐᓅᓕᖓᔪᓂᒃ. ᓯᓚ ᐱᐅᔫᑉᐸᑦ, ᐅᓐᓄᑐᒃᑯᑦ ᑕᑯᓐᓇᕆᐊᕐᓂᒧᑦ ᐊᑐᐃᓐᓇᕈᕐᑎᓯᒪᒻᒥᔪᑦ.